## Zakon o Zakladi policijske solidarnosti

### NN 121/2005 (17.10.2005.), Zakon o Zakladi policijske solidarnosti

# HRVATSKI SABOR

**2250**

Na temelju članka 88. Ustava Republike Hrvatske,
donosim

## ODLUKU

### o proglašenju Zakona o Zakladi policijske solidarnosti

Proglašavam Zakon o Zakladi policijske
solidarnosti, kojega je Hrvatski sabor donio na sjednici 6. listopada 2005. godine.

Broj: 01-081-05-3062/2

Zagreb, 11. listopada 2005.

Predsjednik

Republike Hrvatske

**Stjepan Mesić**, v.
r.

## ZAKON

### O ZAKLADI POLICIJSKE SOLIDARNOSTI

I. OPĆE ODREDBE

Članak 1.

Ovim se Zakonom osniva Zaklada policijske
solidarnosti (u daljnjem tekstu: Zaklada), uređuje se njena svrha, tijela,
osnovna imovina, način i izvori financiranja.

Na pitanja koja nisu uređena ovim Zakonom,
primjenjuju se odredbe Zakona o zakladama i fundacijama.

Članak 2.

Osnivač Zaklade je Republika Hrvatska.

Osnivačka prava i obveze, u ime Republike
Hrvatske, ostvaruje Ministarstvo unutarnjih poslova.

Ime Zaklade je Zaklada policijske solidarnosti.

Sjedište Zaklade je u Zagrebu, Ilica 335.

Zaklada je pravna osoba, a svojstvo pravne osobe
stječe upisom u Zakladni upisnik.

II. SVRHA ZAKLADE

Članak 3.

Zaklada se osniva sa svrhom:

– promicanja humanitarnog djelovanja i potpore
policijskim službenicima Ministarstva unutarnjih poslova (u daljnjem tekstu:
policijski službenici) prilikom svih oblika stradavanja i ugrožavanja njihovoga
socijalnog položaja,

– pružanja financijske pomoći članovima obitelji
poginulih policijskih službenika, pomoći pri rješavanju stambenog pitanja,
školovanju djece, socijalnom i zdravstvenom zbrinjavanju,

– pružanja materijalne i zdravstvene pomoći nezaposlenim
roditeljima kojima je poginuli policijski službenik bio jedini skrbnik,

– pružanja financijske pomoći za liječenje teško
oboljelih policijskih službenika i članova njihove najuže obitelji,

– materijalnog zbrinjavanja teško socijalno
ugroženih obitelji policijskih službenika.

III. ZAKLADNA TIJELA

Članak 4.

Tijela Zaklade su Upravni odbor i upravitelj
Zaklade.

Članak 5.

Zakladom upravlja Upravni odbor od sedam
članova.

Članove Upravnog odbora imenuje ministar
unutarnjih poslova (u daljnjem tekstu: ministar) iz redova policijskih
službenika na prijedlog ravnatelja policije.

Mandat članova Upravnog odbora traje četiri
godine s pravom ponovnog izbora.

Članovi Upravnog odbora biraju između sebe
predsjednika i dva zamjenika, većinom od ukupnog broja članova.

Zamjenici zamjenjuju spriječenog, odnosno
odsutnog predsjednika prema redoslijedu koji utvrdi Upravni odbor.

Predsjednik i članovi Upravnog odbora obavljaju
svoje dužnosti bez naknade.

Upravni odbor imenuje i razrješava dužnosti
upravitelja Zaklade i njegovog zamjenika.

Rad članova Upravnog odbora, upravitelja Zaklade
i njegovog zamjenika uređuju se Statutom Zaklade.

Način rada Upravnog odbora, upravitelja Zaklade
i njegovog zamjenika pobliže će se urediti Poslovnikom o radu.

Članak 6.

Upravni odbor Zaklade donosi Statut Zaklade,
Poslovnik o radu, Pravilnik o uvjetima i postupku za dodjelu sredstava za
ostvarivanje svrhe Zaklade, odluke o dodjeli sredstava, upravlja i nadzire
vođenje poslova Zaklade, odlučuje o korištenju imovine Zaklade, podnosi izvješće
o radu Zaklade te obavlja druge poslove utvrđene ovim Zakonom, Statutom Zaklade
i drugim propisima.

Članak 7.

Sjednice Upravnog odbora saziva predsjednik
Upravnog odbora najmanje jednom u tri mjeseca.

Sjednica se može održati ukoliko je nazočna
većina članova Upravnog odbora, a pravovaljane odluke donose se većinom glasova
nazočnih članova Upravnog odbora.

Odluke Upravnog odbora objavljuju se na oglasnoj
ploči u sjedištu Zaklade ili na drugi prikladan način.

Članak 8.

Član Upravnog odbora ne može glasovati, odnosno
odlučivati o pitanjima u kojima on, njegov bračni drug, njegov usvojitelj ili
usvojenik, njegov srodnik po krvi u pravoj liniji, a u pobočnoj liniji do
četvrtog stupnja zaključno te njegov srodnik po tazbini do drugog stupnja
zaključno, ima imovinski interes.

Ministar će razriješiti člana Upravnog odbora
ako svoju duž­nost ne obavlja savjesno, u skladu sa
Zakonom i drugim općim aktima Zaklade, ako nesudjelovanjem u radu na sjednicama
ili na drugi način ne ispunjava svoje obveze, ako se utvrdi da ima osob­ne ili poslovne interese koji su suprotni interesima
Zaklade, ili ne ispunjava koji od uvjeta iz članka 21. stavka 1. Zakona o
zakladama i fundacijama.

Članak 9.

Upravitelj Zaklade zastupa Zakladu, odgovoran je
za zakonitost rada Zaklade, vodi poslove Zaklade sukladno odlukama Upravnog
odbora, predlaže Upravnom odboru financijski plan i završni račun, podnosi
izvješća Upravnom odboru o stanju poslova i financijskom stanju Zaklade te obavlja
druge poslove sukladno odredbama ovoga Zakona, drugim propisima i Statutu
Zaklade, koji nisu izričito povjereni Upravnom odboru.

Upravitelj Zaklade ne može biti imenovan iz
redova članova Upravnog odbora, ali ima pravo biti nazočan sjednicama Upravnog
odbora bez prava glasa te ima pravo predlagati pitanja koja treba uvrstiti u
dnevni red sjednice Upravnog odbora.

Članak 10.

Na konstituirajućoj
sjednici Upravnog odbora Zaklade donosi se odluka o imenovanju upravitelja
Zaklade i njegovog zamjenika.

Za odluku o imenovanju i razrješenju upravitelja
Zaklade i njegovog zamjenika potrebna je natpolovična većina od ukupnog broja
članova Upravnog odbora.

Mandat upravitelja Zaklade i njegovog zamjenika
traje četiri godine, s pravom ponovnog izbora.

Zamjenik upravitelja Zaklade zamjenjuje odsutnog
ili privremeno spriječenog upravitelja Zaklade.

Članak 11.

Upravni odbor može osnovati stručne službe te
stalne i povremene komisije radi prikupljanja podataka o okolnostima i
potrebama obitelji ili roditelja poginulih policijskih službenika, teško
oboljelih i socijalno ugroženih policijskih službenika ili članova njihove
najuže obitelji, radi analize i ocjene tih potreba, obrade zamolbi, izrade
prijedloga Upravnom odboru i za obavljanje drugih poslova iz svoga djelokruga.

IV. OSNOVNA IMOVINA
ZAKLADE

Članak 12.

Osnovnu imovinu Zaklade čini iznos od 100.000,00
kuna koji će na račun Zaklade uplatiti Ministarstvo unutarnjih poslova (u
daljnjem tekstu: Ministarstvo), na teret Državnog proračuna u razdjelu
Ministarstva.

Imovinu iz stavka 1. ovoga članka osigurava
osnivač Zaklade.

Članak 13.

Zaklada ima samostalan kunski račun.

Devizna sredstva Zaklade bit će deponirana na
deviznom računu otvorenom kod poslovne banke.

V. FINANCIRANJE,
FINANCIJSKO POSLOVANJE I NADZOR NAD RADOM ZAKLADE

Članak 14.

Zaklada se financira iz prihoda od osnovne
imovine, darovnica, ovim Zakonom propisanih prihoda i drugih prihoda, u skladu
sa zakonom.

Zaklada može ostvariti prihode na temelju članka
17. stavka 5. Zakona o zakladama i fundacijama.

Prihodi se odlukom Upravnog odbora raspoređuju
za zakladne svrhe sukladno članku 3. ovoga Zakona.

Članak 15.

Prihodi iz osnovne imovine su kamate i drugi
prinosi od financijske imovine, kao i najamnine i slične naknade u slučaju da
Zaklada ima u vlasništvu nekretnine i drugu pokretnu imovinu različitu od novca
ili financijske imovine.

Članak 16.

Darovnice su novčana sredstva, roba, usluge i
prava koja Zaklada dobiva za ostvarivanje svoje zakladne svrhe od domaćih i
stranih fizičkih i pravnih osoba.

Na darovnice iz stavka 1. ovoga članka
primjenjuju se porezne olakšice i povlastice prema posebnim zakonima.

Članak 17.

Prihodi od dragovoljnih priloga policijskih
službenika Ministarstva su novčana sredstva koja se, na temelju njihove pisane
dragovoljne odluke, kontinuirano odbijaju iz neto iznosa njihove mjesečne
plaće.

Članak 18.

Drugi prihodi Zaklade su stjecanje prihoda od
popratnih aktivnosti kao što su organiziranje dobrotvornih priredbi, izrada i
prodaja tiskovina, amblema, značaka i slične aktivnosti.

Članak 19.

Financijska godina Zaklade počinje 1. siječnja,
a završava 31. prosinca iste godine.

Upravni odbor Zaklade obvezan je u roku od
mjesec dana po isteku tromjesečja dostaviti Ministarstvu financijsko izvješće o
radu Zaklade.

Po okončanju financijske godine, Upravni je
odbor obvezan Ministarstvu i nadležnim državnim tijelima podnijeti odgovarajuća
izvješća, sukladno odredbi članka 31. stavka 3. Zakona o zakladama i fundacijama.

Vođenje financijskog poslovanja, izradu
financijskog plana i financijskog izvješćivanja, upravitelj Zaklade može, na
temelju odluke Upravnog odbora, povjeriti drugoj fizičkoj ili pravnoj osobi,
specijaliziranoj za vođenje financija.

Članak 20.

Upravni odbor je obvezan do 15. u mjesecu
dostaviti Ministarstvu izvješće o radu Zaklade za prethodni mjesec.

Upravni odbor je obvezan prije donošenja Statuta
Zaklade, izmjena i dopuna Statuta Zaklade, Poslovnika o radu ili drugoga općeg
akta kojim se utvrđuju pojedina pitanja ustrojstva ili rada Zaklade, zatražiti
prethodnu suglasnost Ministarstva.

VI. ODGOVORNOST ZAKLADE

Članak 21.

Za obveze u poslovanju Zaklada odgovara cijelom
svojom imovinom.

Gubici Zaklade pokrivaju se iz sredstava
Zaklade.

VII. STATUT I DRUGI OPĆI
AKTI ZAKLADE

Članak 22.

Zaklada ima Statut kojim se uređuje način
ostvarivanja svrhe i unutarnje ustrojstvo Zaklade te druga pitanja značajna za
ostvarivanje zakladne svrhe.

Drugi opći akti Zaklade moraju biti u skladu s
odredbama Statuta, ovoga Zakona i drugih propisa.

Tumačenje odredaba Statuta i drugih općih akata
daje Upravni odbor.

VIII. PRIJELAZNE I
ZAVRŠNE ODREDBE

Članak 23.

Vlada Republike Hrvatske imenuje privremenog
upravitelja Zaklade, u roku od 15 dana od dana stupanja na snagu ovoga Zakona.

Privremeni upravitelj Zaklade ovlašten je
zastupati Zakladu i poduzimati sve potrebne radnje do imenovanja upravitelja
Zaklade.

Privremeni upravitelj Zaklade obvezan je u roku
od 30 dana od dana imenovanja dostaviti prijedlog Statuta Zaklade Upravnom
odboru radi donošenja.

Ministar imenuje članove Upravnog odbora, u roku
od 30 dana od dana stupanja na snagu ovoga Zakona.

Članak 24.

Upravitelj Zaklade obvezan je dostaviti Statut
Zaklade, kao i njegove izmjene, odnosno dopune, Središnjem državnom uredu za
upravu, u roku od 15 dana od dana njegova donošenja, radi odobrenja.

Članak 25.

Ovaj Zakon stupa na snagu osmoga dana od dana
objave u »Narodnim novinama«.

Klasa: 025-01/05-01/01

Zagreb, 6. listopada 2005.

HRVATSKI SABOR

Predsjednik

Hrvatskoga sabora

**Vladimir Šeks**, v.
r.

Zakon, NN 121/2005-2250